*Izjava za medije*

Terme Čatež, 29. september 2024

**Zadeva: *Novinarska konferenca ob svetovnem dnevu turizma: Spodbudni rezultati in ambiciozni načrti za prihodnost turizma v Brežicah***

**Ob svetovnem dnevu turizma z letošnjo rdečo nitjo »Turizem in mir» smo na novinarski konferenci v Termah Čatež predstavili spodbudne rezultate brežiškega turizma ter načrte za prihodnost. Zbrani govorniki so razpravljali o aktualnih projektih ter dolgoročnih ciljih za krepitev destinacije Brežice. Premierno je bila predstavljena tudi »himna« destinacije avtorja Roberta Petana, ki bo javnosti predstavljena 1. oktobra.**

**Katja Čanžar, direktorica Zavoda za podjetništvo, turizem in mladino (ZPTM) Brežice**, je poudarila: »Leto 2024 je za destinacijo Brežice izjemno uspešno. V prvih osmih mesecih smo zabeležili skoraj 150.000 turističnih prihodov in skoraj 500.000 prenočitev, kar nas uvršča na 6. mesto med občinami. Letos smo opazili občuten porast prihodov in prenočitev izven glavne poletne sezone, predvsem v februarju, marcu in maju, kjer je bil porast med 26 % in 50 % v primerjavi z lanskim letom. To je zelo pozitivno za razvoj destinacije, saj kaže na to, da privabljamo goste skozi vse leto. Z veseljem tudi sporočam, da smo ena izmed petih slovenskih destinacij, ki nosi prestižni naziv Slovenia Green Destination Platinum, kar nas postavlja med vodilne trajnostne destinacije v državi. Poleg tega smo ena izmed samo 14 destinacij, ki imajo pravice do uporabe teritorialne kolektivne blagovne znamke, in sicer z znamko Brežice Selection – Izbrano, kar povečuje prepoznavnost lokalnih produktov in ponudnikov.«

**Dr. Marjetka Rangus, dekanica Fakultete za turizem Univerze v Mariboru**, je izpostavila: »Vloga Fakultete za turizem je zelo pomembna – z njo so namreč Brežice postale univerzitetno mesto. Fakulteta prinaša v prostor novo znanje, razumevanje in ima veliko povezovalno vlogo. S svojimi številnimi uspešnimi projekti, ki so plod medsebojnega sodelovanja lokalnih akterjev, želimo prispevati k usposabljanju in privabljanju mladih ter poudarjati, da turizem prinaša lepe, ambiciozne kariere, za katere pa je potrebno znanje, ki ga najdejo pri nas.«

**Ivan Molan, župan Občine Brežice**, je v svojem govoru poudaril pomen sodelovanj in vlaganj v turistično infrastrukturo: »Na Občini si prizadevamo za zagotavljanje širitve turističnih objektov in v prihajajočih letih bomo omogočili kar nekaj novih razvojnih možnosti. Vse investicije, ki jih vodimo, so na neki način povezane s turizmom, predvsem z dostopnostjo. Občina je izdelala strategijo, v kateri smo opredelili, da je potrebno več narediti za atraktivnost ponudbe. Zato smo intenzivno pristopili k obnovi določenih objektov, ki imajo posebno vrednost – od gradu, do Vodovodnega stolpa, ki ni klasičen razgledni stolp, ampak so mu dodane interaktivne vsebine, do obnove železnega in lesenih mostov na Krki, Banove domačije in mnogih drugih objektov.«

**Alenka Mokrovič Pogačar, pomočnica direktorja Terme Čatež**, je izpostavila pomembno vlogo termalne ponudbe pri privabljanju gostov: »Terme Čatež že vrsto let sodijo med najpomembnejše turistične ponudnike v tem delu Slovenije. Leto 2023 je bilo zelo uspešno; ustvarili smo več kot 37 milijonov prihodkov, kar pomeni 14-odstotno rast glede na preteklo leto. Leta 2023 smo ustvarili 4 % vseh prenočitev v Sloveniji oziroma smo v sklopu Združenja slovenskih naravnih zdravilišč, ki jih je v Sloveniji 14, ustvarili slabih 23 % vseh prenočitev. Ponosni smo, da v lokalnem okolju veliko prispevamo in želimo si dobrega sodelovanja še naprej.«

Za pogostitev na prireditvi je poskrbela Turistična kmetija Vimpolšek, ki nosi certifikat Brežice Selection / Izbrano, skupaj z gostiteljem Termami Čatež.

Vir: ZPTM Brežice